Document ID: 32001R1665

Kommissionens forordning (EF) nr. 1665/2001
af 17. august 2001
om ændring af forordning (EF) nr. 1490/2000 om åbning af en løbende licitation med henblik på eksport af rug, som er i det tyske interventionsorgans besiddelse
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 5, og
ud fra følgende betragtninger:
(1) Ved Kommissionens forordning (EF) nr. 1490/2000(3), senest ændret ved forordning (EF) nr. 976/2001(4), blev der åbnet en løbende licitation med henblik på eksport af rug, som er i det tyske interventionsorgans besiddelse. De omhandlede destinationer for de nævnte udførsler er alle tredjelande. Som følge af situationen på de forskellige markeder i tredjelandene er det hensigtsmæssigt at begrænse de af denne licitation omhandlede destinationer til alene de destinationer i Asien, der henhører under zone VII som defineret i bilaget til Kommissionens forordning (EØF) nr. 2145/92(5), ændret ved forordning (EF) nr. 3304/94(6).
(2) Derfor bør forordning (EF) nr. 1490/2000 ændres for så vidt angår de omhandlede destinationer for udførslerne.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 1490/2000 foretages følgende ændringer:
1) Titlen affattes således: "Kommissionens forordning (EF) nr. 1490/2000 af 7. juli 2000 om åbning af en løbende licitation med henblik på eksport af rug, som er i det tyske interventionsorgans besiddelse, til destinationszone VII".
2) Artikel 2, stk. 1, affattes således: "1. Licitationen omfatter maksimalt 1200267 tons rug med henblik på eksport til landene i zone VII som defineret i bilaget til forordning (EØF) nr. 2145/92."
3) Artikel 8, stk. 2, første afsnit, affattes således: "2. I forbindelse med forpligtelsen til af udføre til de i nærværende forordning omhandlede lande stilles der en sikkerhed på 75 EUR/ton, hvoraf de 50 EUR/ton stilles ved eksportlicensens udstedelse og de resterende 25 EUR/ton inden kornets afhentning."
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. august 2001.

Labels: 3
18
17
5